NARIADENIE KOMISIE (ES) č. 643/2005
z 27. apríla 2005,
ktorým sa zrušuje nariadenie (ES) č. 2909/2000 o účtovnej správe nefinančného investičného majetku Európskych spoločenstiev
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (1), najmä na jeho článok 133 ods. 1,
keďže:
(1)
Nariadenie Komisie (ES) č. 2909/2000 z 29. decembra 2000 o účtovnej správe nefinančného investičného majetku Európskych spoločenstiev (2) stanovuje podľa finančného nariadenia z 21. decembra 1977 pravidlá a metódy účtovníctva v oblasti nefinančného investičného majetku.
(2)
Finančné nariadenie z 21. decembra 1977 bolo nahradené nariadením (ES) č. 1605/2002.
(3)
Toto nové nariadenie o rozpočtových pravidlách stanovuje v článku 133 hlavy VII, že pravidlá a metódy účtovníctva sú stanovené účtovníkom Komisie.
(4)
Článok 181 ods. 2 tretí pododsek nariadenia (ES) č. 1605/2002 stanovuje, že ustanovenia hlavy VII tohto nariadenia nadobúdajú plnú účinnosť vo vzťahu k rozpočtovému roku 2005.
(5)
Z toho dôvodu je potrebné zrušiť nariadenie (ES) č. 2909/2000 s účinnosťou od 1. januára 2005 stanovujúc, že sa bude naďalej uplatňovať na účtovné operácie týkajúce sa predchádzajúcich rozpočtových rokov,
PRIJALA TOTO NARIADENIE:
Článok 1
Nariadenie (ES) č. 2909/2000 sa zrušuje.
Naďalej sa však uplatňuje na účtovné operácie týkajúce sa predchádzajúcich rozpočtových rokov pred rokom 2005.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Bude sa uplatňovať od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. apríla 2005